SET ปิดบวก 15 จุด รับความคืบหน้าวัคซีนต้านโควิด-ลุ้นคลายล็อกดาวน์เฟส 3
SET ปิดบวก 15 จุด รับความคืบหน้าวัคซีนต้านโควิด-ลุ้นคลายล็อกดาวน์เฟส 3 โดยดัชนีปิดตลาดวันนี้ ที่ระดับ 1,336.09 จุด บวก 15.11 จุด หรือ 1.14% มูลค่าการซื้อขาย 7.4 หมื่นล้านบาท
26 พ.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,336.09 จุด บวก 15.11 จุด หรือ 1.14% มูลค่าการซื้อขาย 7.4 หมื่นล้านบาท 
10 หุ้นดันดัชนีวันนี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยวันนี้ปรับตัวขึ้นได้ในทิศทางเดียวกับตลาดต่างประเทศ โดยตลาดหุ้นในภูมิภาคเอเชียส่วนใหญ่เคลื่อนไหวในแดนบวก เช่นเดียวกับตลาดในยุโรปที่เทรดบ่ายนี้ก็ปรับตัวขึ้น เหมือนกับดาวโจนส์ฟิวเจอร์สที่บวกด้วยเช่นกัน ขานรับความคืบหน้าวัคซีนต้านไวรัสโควิด-19 หลัง โนวาแวกซ์ (Novavax) ซึ่งเป็นบริษัทพัฒนาวัคซีนรายใหญ่ของสหรัฐฯ ออกแถลงการณ์ว่า ทางบริษัทได้เริ่มทำการทดลองทางคลินิกเฟสแรกในการใช้วัคซีน NVX-CoV2373 เพื่อต้านไวรัสโควิด-19 ซึ่งคาดว่าจะรู้ผลในเดือนก.ค.นี้
ส่วนตลาดบ้านเราได้รับแรงหนุนจากกลุ่มท่องเที่ยว และโรงแรมที่มีแรงซื้อเก็งกำไรเข้ามา จากความคาดหวังคลายล็อกดาวน์ ระยะ 3 และยังคาดหวังมาตรการกระตุ้นการท่องเที่ยวเพื่อหวังจะฟื้นเศรษฐกิจในประเทศ ด้วยการลดค่าใช้จ่าย 40-50% สำหรับนักท่องเที่ยวในประเทศโดยคาดว่าจะใช้ในเดือนก.ค. ซึ่งจะเป็นการช่วยกระตุ้นการบริโภคในประเทศได้ด้วย
อย่างไรก็ดี ยังต้องติดตามประเด็นคลายล็อกดาวน์ของแต่ละประเทศต่อไป และติดตามสงครามการค้าระหว่างสหรัฐฯ และจีนด้วย รวมถึงสถานการณ์ระหว่างจีน และฮ่องกง นอกจากนี้ให้ติดตามการปรับน้ำหนักลงทุนของ MSCI ที่จะมีผลในวันที่ 29 พ.ค.นี้ ซึ่งจะมีหุ้นเข้าเป็น KTC, AWC และ BAM
สำหรับแนวโน้มการลงทุนในวันพรุ่งนี้ (27 พ.ค.) นายศราวุธ กล่าวว่า ตลาดฯอาจเผชิญแรงขายทำกำไรบ้างหลังจากที่ได้ปรับตัวขึ้นไปพอควรแล้ว พร้อมให้แนวรับ 1,320 จุด ส่วนแนวต้าน 1,350 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
MINT    มูลค่าการซื้อขาย  4,250.80 ล้านบาท  ปิดที่   19.20 บาท เพิ่มขึ้น  1.80 บาท
CPALL   มูลค่าการซื้อขาย  2,707.97 ล้านบาท  ปิดที่   69.75 บาท เพิ่มขึ้น  1.00 บาท
STA     มูลค่าการซื้อขาย  2,482.15 ล้านบาท  ปิดที่   23.40 บาท ลดลง   0.10 บาท
BAM     มูลค่าการซื้อขาย  2,433.68 ล้านบาท  ปิดที่   23.50 บาท เพิ่มขึ้น  0.10 บาท
KCE     มูลค่าการซื้อขาย  2,007.47 ล้านบาท  ปิดที่   20.00 บาท เพิ่มขึ้น  2.60 บาท
 
ตลาดหุ้นเอเชีย
